রঞ্জি জয়ের উদ্দেশে অনুশীলন শুরু মনোজ তিওয়ারির

কলকাতা: গতবার তীরে এসে তরী ডুবেছিল। রঞ্জি ফাইনালে পৌঁছেও জয় অধরা থেকে যায় মনোজ-অনুষ্টুপদের। এরপর সমাজমাধ্যমে নিজের অবসরের কথা জানিয়েছিলেন বাংলা অধিনায়ক মনোজ তিওয়ারি। পরে আবার বাংলা কর্তাদের অনুরোধে নিজের অবসর ভাঙেন তিনি। শেষ ইচ্ছে রঞ্জি ট্রফি জিতে ক্রিকেটকে আলবিদা জানানো।

আগামী রঞ্জি ট্রফির জন্য প্রস্তুতি শুরু করে দিয়েছেন মনোজ তিওয়ারি। ইনস্টাগ্রামে একটি ভিডিয়ো পোস্ট করেন বাংলার এই তারকা ক্রিকেটার। সেখানে বলেন, ‘আপনারা জানেন যে এটাই আমার ক্রিকেটযাত্রার শেষ বছর। প্রথম শ্রেণির ক্রিকেট থেকে পরের বছরই অবসর নেব। প্রথম অনুশীলন শুরু হল আজ থেকেই। চেয়েছিলাম মাঠে গিয়ে অনুশীলন করতে। কিন্তু পরিস্থিতির কারণে ইনডোরে অনুশীলন করতে হচ্ছে।’

তিনি আরও বলেন, ‘যে কারণে আমি আরও একটা বছর ক্রিকেট খেলার সিদ্ধান্ত নিয়েছি তা শুধুই বাংলার জন্য (জার্সিতে সিএবি-র লোগো দেখিয়ে)। এটা হল বাংলার লোগো। অনেক বছর হয়ে গেল বাংলা রঞ্জি ট্রফি জেতেনি। আমি চেষ্টা করব আরও এক বছর ক্রিকেট খেলে বাংলাকে রঞ্জি ট্রফি জেতানোর, যাতে বাংলার ক্রিকেটপ্রেমীরা আনন্দ পান।’

উল্লেখ্য, গতবার কলকাতা টিভিকে অরুণ লাল বলেছিলেন, ‘বাংলার ক্রিকেটারদের উচিত মনোজের জন্য রঞ্জি ট্রফি জিতে তাঁকে উৎসর্গ করা।’ এবার কি বাংলার একসময়ের তারকা ক্রিকেটারের কথা রাখতে পারবেন বাংলার বর্তমান ক্রিকেটারেরা?

আরও খবর দেখতে ক্লিক করুন: