মনোজের সঙ্গেই অবসর নিয়েছেন আরও ৪ ক্রিকেটার

কলকাতা: রঞ্জি ট্রফিতে (Ranji Trophy) এবার গ্রুপ পর্ব থেকেই বিদায় নিয়েছে বাংলা (Bengal)। আর সেই সঙ্গেই অবসর নিয়েছেন বাংলার বহু যুদ্ধের নায়ক মনোজ তিওয়ারি (Manoj Tiwary)। গত মরসুমে ফাইনালে উঠেও ট্রফি হাতছাড়া হয়ে যায়। এবার তাই শেষ চেষ্টা করতে চেয়েছিলেন মনোজ, কিন্তু ট্রফি ছাড়াই বিদায় নিতে হল তাঁকে। প্রথম শ্রেণির ক্রিকেটে ১০ হাজারের বেশি রান করেও রঞ্জি ট্রফি না জেতার আক্ষেপ নিশ্চয়ই থাকবে। এদিকে মনোজ শুধু একা নন, আরও চারজন রঞ্জি খেলোয়াড় এবার অবসর নিয়েছেন। তাঁরা হলেন সৌরভ তিওয়ারি, বরুণ অ্যারন, ধবল কুলকার্নি এবং ফৈয়জ ফজল।

বাংলার মতো ঝাড়খণ্ডও (Jharkhand) এবার গ্রুপ পর্ব থেকে বিদায় নিয়েছে। সেই সঙ্গেই অবসর নিয়েছেন ওই রাজ্যের মিডল অর্ডার ব্যাটার সৌরভ তিওয়ারি (Sourav Tiwary)। প্রথমে বিহার এবং পরে ঝাড়খণ্ডের হিয়ে খেলে প্রথম শ্রেণির ক্রিকেটে আট হাজারের উপর রান আছে এই বাঁ-হাতি ব্যাটারের। ভারতের হয়ে অবশ্য মাত্র তিনটি ম্যাচ খেলেছিলেন সৌরভ। তবে আইপিএলে কিছু ভালো ইনিংস আছে তাঁর।

আরও পড়ুন: ডিপ ফেক ভিডিওর শিকার এবার বিরাট কোহলি!

সৌরভের রাজ্যেরই পেস বোলার বরুণ অ্যারনও (Varun Aaron) প্রথম শ্রেণির ক্রিকেটে তাঁর শেষ ম্যাচ খেলে ফেলেছেন। জাতীয় দলে ঢুকে সাড়া জাগিয়েছিলেন তিনি। ভারতের হয়ে খেলেছেন ন’টি টেস্ট এবং ন’টি একদিনের ম্যাচ। বরুণের আন্তর্জাতিক উইকেটের সংখ্যা ২৯। প্রথম শ্রেণির ক্রিকেটে ১৭৩টি উইকেট পেয়েছেন তিনি।

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব-৬)

ধবল কুলকার্নি (Dhawal Kulkarni) ও ফৈয়জ ফজল (Faiz Fazal) অবসর নিলেও এ মরসুমের বাকিটা খেলবেন কারণ তাঁদের রাজ্য যথাক্রমে মুম্বই এবং বিদর্ভ নক আউটের যোগ্যতা অর্জন করেছে। মুম্বই পেসার কুলকার্নি ভারতের হয়ে ১৪টি ম্যাচ খেললেও দাগ কাটতে পারেননি। তবে প্রথম শ্রেণির ক্রিকেটে ২৮১টি উইকেট আছে তাঁর। সেই সঙ্গে ঝুলিতে আছে লিস্ট এ ক্রিকেটের ২২৩টি উইকেট। অন্যদিকে বিদর্ভের রঞ্জি জয়ী অধিনায়ক ফৈয়জ জাতীয় দলের হয়ে একটি ম্যাচ খেলেছিলেন। সেই ম্যাচে অপরাজিত ৫৫ করা সত্ত্বেও আর সুযোগ হয়নি।